b'\n_START_ARTICLE_\nMinjan\n_START_SECTION_\nAlkuper\xc3\xa4\n_START_PARAGRAPH_\nSelitt\xc3\xa4ess\xc3\xa4\xc3\xa4n minjanin alkuper\xc3\xa4\xc3\xa4 Babylonialainen Talmud mainitsee kolme Toorassa esiintyv\xc3\xa4\xc3\xa4 lausetta:_NEWLINE_"Sill\xc3\xa4 min\xc3\xa4 tahdon olla israelilaisten keskuudessa pyh\xc3\xa4." 3. Mooseksen kirja 22:32_NEWLINE_"Siirtyk\xc3\xa4\xc3\xa4 pois t\xc3\xa4m\xc3\xa4n joukon keskuudesta." 4. Mooseksen kirja 16:21_NEWLINE_"Kuinka kauan minun viel\xc3\xa4 pit\xc3\xa4\xc3\xa4 siet\xc3\xa4\xc3\xa4 t\xc3\xa4t\xc3\xa4 pahaa joukkoa" 4. Mooseksen kirja 14:27_NEWLINE_Talmud k\xc3\xa4ytt\xc3\xa4\xc3\xa4 argumenttia nimelt\xc3\xa4 gezera \xc5\xa1ava joka perustuu saman sanan toistumiseen, t\xc3\xa4ss\xc3\xa4 tapauksessa sanojen "joukko" ja "keskuudessa" tehden sen p\xc3\xa4\xc3\xa4telm\xc3\xa4n, ett\xc3\xa4 koska j\xc3\xa4lkimm\xc3\xa4isess\xc3\xa4 lauseessa kyseess\xc3\xa4 on kymmenen miehen joukko, my\xc3\xb6s ensimm\xc3\xa4inen lause viittaa kymmenen miehen joukkoon. T\xc3\xa4m\xc3\xa4n seurauksena Talmud s\xc3\xa4\xc3\xa4t\xc3\xa4\xc3\xa4, ett\xc3\xa4 devarim \xc5\xa1ebikdu\xc5\xa1a eli pyhyyden ilmauksia ei voida lausua ilman kymmenen miehen ryhm\xc3\xa4\xc3\xa4.\n_START_SECTION_\nRituaaleja, joihin vaaditaan minjan\n_START_PARAGRAPH_\nHalakhan mukaan seuraavat rukoukset voidaan lausua vain minjanin l\xc3\xa4sn\xc3\xa4 ollessa: _NEWLINE_barchu, kaddi\xc5\xa1, amidan toisto ja kedu\xc5\xa1a. My\xc3\xb6s julkiseen Tooran ja haftaran lukuun vaaditaan minjan. My\xc3\xb6s birkat kohanim eli kohenien lausuma siunaus vaatii minjanin. Ruokarukousta edelt\xc3\xa4v\xc3\xa4ss\xc3\xa4 kutsussa voidaan lausua Jumalan nimi vain jos paikalla on minjan. H\xc3\xa4iden yhteydess\xc3\xa4 luettavat seitsem\xc3\xa4n siunausta eli \xc5\xa1eva brachot vaativat my\xc3\xb6s minjanin. T\xc3\xa4st\xc3\xa4 syyst\xc3\xa4 juutalaisissa h\xc3\xa4iss\xc3\xa4 on oltava minjan paikalla.\n_START_SECTION_\nVaatimukset\n_START_PARAGRAPH_\nOrtodoksijuutalaisuudessa vain miehet lasketaan osaksi minjania. Yleens\xc3\xa4 vain uskonnollisesti t\xc3\xa4ysi-ik\xc3\xa4iset, eli bar-mitsva-i\xc3\xa4n saavuttaneet henkil\xc3\xb6t voidaan laskea minjaniin. Minjanin voivat muodostaa vain samassa tilassa olevat henkil\xc3\xb6t. Reformijuutalaisuudessa virallisesti naisten laskeminen osaksi minjania hyv\xc3\xa4ksyttiin ensimm\xc3\xa4isen kerran vuonna 1845. Konservatiivijuutalaisuuden piiriss\xc3\xa4 naisten laskeminen minjaniin sallittiin vuonna 1973.'